Diari Oficial de la Generalitat Valenciana


Sumari del DOGV 4350, del 04-10-2002 (2002/10617)

DECRET 164/2002, de 24 de setembre, del Govern Valencià, que regula la composició i el funcionament de la Comissió Mixta de Salut Escolar.
------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/09/24/164/dof/vci/html**

### Dades del document

Número de DOGV
:   4350

Data del DOGV
:   04-10-2002

Secció del DOGV
:   I. DISPOSICIONS GENERALS

Número del document
:   2002/10396


Data del document
:   24-09-2002

Organisme emissor
:   Conselleria de Cultura i Educació

Tipus de document
:   Decret

Anàlisi jurídica

 Descriptors 

:   * legislació
    * organització administrativa
    * medicina escolar
    * reglament intern

DECRET 164/2002, de 24 de setembre, del Govern Valencià, que regula la composició i el funcionament de la Comissió Mixta de Salut Escolar. [2002/F10698]
  
L'apartat 1 de l'article 12 del títol IV, «Coordinació entre institucions», de la Llei 1/1994, de 28 de març, de la Generalitat Valenciana, de Salut Escolar, establix la creació d'una comissió mixta el contingut, la composició i el funcionament de la qual els establix el Decret 217/1994, de 17 d'octubre, del Govern Valencià, que crea la Comissió Mixta de Salut Escolar entre les conselleries de Sanitat i Consum i d'Educació i Ciència.
  
L'apartat 2 de l'article 1 del decret esmentat indica que la comissió mixta estarà constituïda pels membres que a continuació s'allisten o les persones que hi deleguen:
  
a) El conseller de Sanitat i Consum.
  
b) El conseller d'Educació i Ciència.
  
c) La directora general de Salut Pública.
  
d) El director general del Servici Valencià de Salut.
  
e) La directora general de Consum.
  
f) El director general d'Ordenació i Innovació Educativa.
  
g) La directora general de Centres Docents.
  
h) El director general de Personal de la Conselleria d'Educació i Ciència.
  
Queda regulat en el mateix article que la presidència de la comissió l'exercirà, amb alternança anual, el titular de cada una de les conselleries, i que hi actuarà com a secretari un dels membres de la comissió de la Conselleria de Sanitat i Consum.
  
S'establix, igualment, que podran assistir a la comissió, amb veu però sense vot, els tècnics que siguen convocats per la presidència de la comissió per a això.
  
A la vista de les modificacions que hi ha hagut en els reglaments orgànics i funcionals d'ambdues conselleries, a fi d'adaptar la composició de la comissió mixta als organigrames actuals i de garantir la màxima eficàcia en el desplegament de les funcions que s'hi atribuïxen com a òrgan conjunt de planificació d'activitats i coordinació de recursos d'acord amb els programes educatius i sanitaris recollits en la Llei de Salut Escolar, es fa necessari modificar el Decret 217/1994.
  
Per tant, a proposta del conseller de Sanitat i el conseller de Cultura i Educació conjuntament, i després de la deliberació del Govern Valencià en la reunió del dia 24 de setembre de 2002,
  
Decrete
  
Article 1. La Comissió Mixta de Salut Escolar
  
La Comissió Mixta de Salut Escolar estarà constituïda pels membres següents:
  
a) El conseller de Sanitat.
  
b) El conseller de Cultura i Educació.
  
c) El director general de la Conselleria de Sanitat competent en matèria de salut pública.
  
d) El director general de la Conselleria de Sanitat competent en matèria de prestació assistencial.
  
e) El director general de la Conselleria de Sanitat de qui depenga l'Escola d'Estudis de la Salut.
  
f) El director general de la Conselleria de Cultura i Educació competent en matèria de centres docents.
  
g) El director general de la Conselleria de Cultura i Educació competent en matèria d'ordenació i innovació educativa.
  
h) El director de l'Institut Valencià d'Avaluació i Qualitat Educativa.
  
i) El director general de la Conselleria de Benestar Social competent en matèria de drogodependències.
  
Article 2. Substitució
  
1. Els membres de la comissió mixta podran ser substituïts, en les reunions, per funcionaris de la mateixa conselleria a la qual estiguen adscrits, que tinguen almenys el rang de caps de servici.
  
2. La substitució es farà mitjançant un escrit de delegació fet pel membre que delega.
  
3. El president serà substituït pel vicepresident i, si no n'hi ha, pel director general que hi delegue.
  
Article 3. La presidència
  
1. La presidència de la comissió correspondrà als consellers de Sanitat i de Cultura i Educació, els quals l'exerciran alternativament per períodes anuals.
  
2. Correspon al president acordar la convocatòria de les sessions ordinàries i extraordinàries, i també la fixació de l'orde del dia, tenint en compte les peticions dels membres de la comissió presentades amb prou anticipació; presidir les sessions i moderar-hi el desenvolupament dels debats; dirimir la votació en el cas d'empat; visar les actes i les certificacions dels acords de la comissió; resoldre totes les qüestions que suscite l'aplicació d'este decret, i exercir totes les altres funcions que corresponguen a la seua condició de president d'un òrgan col·legiat.
  
Article 4. La vicepresidència
  
1. La vicepresidència l'exercirà el titular de la conselleria de Sanitat o de Cultura i Educació que no exercisca la presidència en cada període anual.
  
2. Correspon al vicepresident substituir el president en els casos de malaltia, absència i altres causes d'impossibilitat.
  
Article 5. El secretari
  
1. La comissió mixta elegirà entre els seus membres un secretari.
  
2. Exercirà la secretaria administrativa de l'òrgan un funcionari que tinga el rang de cap de servici, designat per la persona que exercisca la secretaria.
  
3. Correspon al secretari la gestió dels assumptes de la comissió mixta; efectuar la convocatòria de les sessions per orde del president; redactar i signar, amb el vistiplau del president, les actes de les reunions que se celebren; expedir, amb el vistiplau del president, certificacions dels acords adoptats; i custodiar les actes i tota la documentació que es considere d'interés.
  
Article 6. Funcions de la comissió
  
La comissió mixta tindrà, segons que preveu la Llei 1/1994, de 28 de març, de la Generalitat Valenciana, de Salut Escolar, les funcions següents:
  
a) Conéixer i estudiar els aspectes que puguen redundar en la millora de la salut de l'alumnat en l'escola.
  
b) Conéixer les accions de salut de caràcter general desplegades en el medi escolar i l'avaluació dels resultats.
  
c) Aprovar la planificació de les accions necessàries per a la promoció de la salut en l'escola, garantint la coordinació dels recursos.
  
d) Aprovar l'informe anual sobre la situació de la salut escolar a la Comunitat Valenciana i la proposta de mesures per al compliment dels objectius previstos en la llei.
  
e) Aprovar la cartera bàsica de servicis en matèria de salut escolar que s'haja de desplegar en els centres escolars.
  
f) Garantir la inclusió de l'educació de la salut laboral en els programes i activitats d'educació per a la salut adreçats tant a escolars com a personal docent i no docent.
  
g) Promoure l'adopció de normes higièniques sanitàries obligatòries en la construcció i l'equipament dels centres docents.
  
h) Seguiment del compliment de la llei i dels objectius específics que s'establisquen per a això.
  
i) Promoure la participació d'altres institucions i associacions en la realització de les activitats relacionades amb la promoció de la salut i la prevenció de la malaltia en l'àmbit escolar.
  
j) Avaluar les activitats i els resultats de les comissions d'educació per a la salut dels centres.
  
k) Totes les funcions que s'estimen necessàries per a garantir el compliment de la llei.
  
Article 7. Funcionament
  
1. La comissió mixta es reunirà almenys dues vegades a l'any en sessió ordinària o quan la convoque el president per iniciativa pròpia o a sol·licitud d'un terç dels membres.
  
2. Podran assistir a les reunions de la comissió mixta, amb veu però sense vot, els tècnics que convoque la presidència, per iniciativa pròpia o a sol·licitud de qualsevol dels membres.
  
3. Per al que no preveu este decret, la comissió subjectarà el seu funcionament a les disposicions de la Llei de Règim Jurídic de les Administracions Públiques i del Procediment Administratiu Comú sobre els funcionament dels òrgans col·legiats.
  
Article 8. Coordinació amb el Consell Assessor de Salut Escolar
  
La Comissió Mixta de Salut Escolar actuarà de manera coordinada amb el Consell Assessor de Salut Escolar en l'àmbit de la Comunitat Valenciana.
  
Article 9. La comissió de coordinació
  
1. Sota la supervisió directa de la comissió mixta es constituirà una comissió de coordinació formada per un o més tècnics, fins a un màxim de tres, dependents de cada una de les direccions generals i de l'Institut Valencià d'Avaluació i Qualitat Educativa, els titulars dels quals siguen membres de la comissió mixta.
  
Les funcions d'esta comissió de coordinació seran:
  
a) Proposar els aspectes concrets que calga desplegar per al compliment millor de la Llei de Salut Escolar.
  
b) Establir els criteris generals de treball per als grups tècnics que es constituïsquen per al disseny específic de les activitats relacionades amb el desplegament de la Llei de Salut Escolar.
  
c) Coordinar les activitats dels grups tècnics que despleguen les propostes de les activitats relacionades amb la llei.
  
d) Elevar a la comissió mixta totes les propostes que considere oportunes per al compliment millor d'allò establit en la llei.
  
e) Elevar a la comissió mixta els informes d'avaluació de les activitats realitzades.
  
f) Preparar la memòria anual d'activitats perquè l'aprove la comissió mixta.
  
g) Totes les que li siguen encomanades per al compliment millor d'allò establit en la llei.
  
2. La comissió de coordinació serà presidida per un funcionari que tinga el rang de cap d'àrea de la mateixa conselleria que exercisca la presidència de la comissió mixta en cada període anual.
  
3. La comissió de coordinació establirà un calendari de treball anual i es reunirà almenys cada trimestre.
  
4. La comissió de coordinació podrà demanar la col·laboració de les persones o institucions que necessite per a la planificació i la gestió de les activitats necessàries per al compliment de la llei.
  
Disposició derogatòria
  
Queda derogat el Decret 217/1994, de 17 d'octubre, del Govern Valencià, llevat de l'apartat 1 de l'article 1, que crea la Comissió Mixta de Salut Escolar, i totes les disposicions de rang igual o inferior que s'oposen al que establix este decret.
  
Disposicions finals
  
Primera
  
Es faculta el conseller de Sanitat i el conseller de Cultura i Educació per al desplegament del present decret.
  
Segona
  
El present decret vigirà des del sendemà de la publicació en el Diari Oficial de la Generalitat Valenciana.
  
València, 24 de setembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El conseller de Cultura i Educació,
  
MANUEL TARANCÓN FANDOS
  
El conseller de Sanitat,


Còpia Permalink ELI